Man glo doelbewus in motor doodgebrand‘n Foto van die toneel in Limpopo (Foto: Verskaf) ŉ Man is Saterdagmiddag dood nadat gemeenskapslede van Tubatse in Limpopo na bewering die reg in eie hande geneem en hom glo in sy motor doodgebrand het. Lt.kol. Moatshe Ngoepe, woordvoerder van die polisie, sê gemeenskapslede het na bewering ŉ anonieme wenk ontvang dat drie mans beoog om ŉ winkel in die omgewing te beroof. Ngoepe sê die gemeenskapslede het daarna op die drie mans, wat in twee voertuie gereis het, toegeslaan. Twee van die mans het daarin geslaag om te ontsnap. “Die gemeenskapslede het na bewering die twee mans wat kon vlug se voertuig heeltemal uitgebrand nadat hulle die derde man binne sy motor doodgebrand het,” sê hy. Volgens hom is die oorledene 29 jaar oud en van die ga-Mashamothane-nedersetting naby Burgersfort. Die Limpopo-polisie het dié voorval ten sterkste veroordeel. Ngoepe sê die polisie wil ŉ streng waarskuwing aan lede van die gemeenskap rig om hulle te weerhou van sulke moorde omdat dit gemeenskapspolisiëring ondermyn en teen die Grondwet is. Die polisie het ŉ saak van moord en twee sake van die kwaadwillige beskadiging van eiendom aangegee. Niemand is nog in verband met die voorval in hegtenis geneem nie. Enigeen met meer inligting oor die voorval word versoek om kapt. Richard Boshomane by 079 894 5501 te bel. ‘n Foto van die toneel in Limpopo (Foto: Verskaf)